Drie vas ná betogers pad opkap Drie mense is in hegtenis geneem nadat betogers vroeër die week paaie beskadig het tydens ŉ diensleweringsbetoging in die omgewing van Pomeroy in KwaZulu-Natal. Die betogers het die R33-pad tussen Pomeroy en Dundee met klippe versper en ŉ pik gebruik om die pad op te kap. Inwoners in die omgewing is ongelukkig oor die gebrek aan water en elektrisiteit en dring aan dat die uMzinyathi- en Msinga-munisipaliteite werkgeleenthede verskaf. Drie verdagtes is op aanklag van openbare geweld in hegtenis geneem en sal Vrydag in die Dundee-landdroshof verskyn. Bheki Ntuli, LUR vir vervoer en gemeenskapsveiligheid in KwaZulu-Natal, het die kwaadwillige beskadiging van eiendom veroordeel en wetstoepassingsagentskappe versoek om hul pogings te verskerp en te verseker dat wet en orde gehandhaaf word. Hy het ook ŉ beroep gedoen op die polisie om al die betrokke verdagtes in hegtenis te neem. “Ons sal nie toelaat dat betogers amok maak en ons openbare paaie opgrawe nie, want dit sal tot ongelukke en sterftes lei. Die departement van vervoer het nie begroot vir die herstel van die R33 nie aangesien alle fondse opsy gesit is om nuwe paaie te bou en ons verouderende padnetwerk in stand te hou.” Hoewel gemeenskapslede die vryheid het om hul reg om te betoog uit te oefen, moet dit binne die raamwerk van die wet gedoen word en nie die lewens van wetsgehoorsame burgers in gevaar stel nie. “ŉ Sterk polisieteenwoordigheid, insluitend lede van die openbare-orde-eenheid, is ontplooi om die situasie te monitor.” Petros Ngubane, burgemeester van die uMzinyathi-munisipaliteit, het ŉ beroep op inwoners gedoen om kalm te bly en gesê aandag word aan hul besware gegee. Volgens Ngubane is die plaaslike en distriksmunisipaliteit in gesprek met die provinsiale regering en word onverpoos gewerk om ŉ oplossing te vind om dienslewering aan inwoners te bespoedig. “Die beskadiging van infrastruktuur sal nie die situasie verbeter nie, maar eerder die vordering wat reeds gemaak is om ontwikkeling vir ons inwoners te bring, ongedaan maak.”